虞姬怨
作者：馮待徵
朝代：唐

paragraphs: 妾本江南采蓮女，君是江東學劒人。
逢君游俠英雄日，值妾年華桃李春。
年華灼灼豔桃李，結髮簪花配君子。
行逢楚漢正相持，辭家上馬從君起。
歲歲年年事征戰，侍君帷幕損紅顏。
不惜羅衣沾馬汗，不辭紅粉著刀環。
相期相許定關中，鳴鑾鳴佩入秦宮。
誰誤四面楚歌起，果知五星漢道雄。
天時人事有興滅，智窮計屈心摧折。
澤中馬力先戰疲，帳下蛾眉□□□。
君王是日無神彩，賤妾此時容貌改。
拔山意氣都已無，渡江面目今何在。
終天隔地與君辭，恨似流波無息時。
使妾本來不相識，豈見中途懷苦悲。